# Projekts

## LATVIJAS REPUBLIKAS MINISTRU KABINETS

2019. gada Noteikumi Nr.

Rīgā (prot. Nr. .§)

Valsts pārbaudījumu informācijas sistēmas noteikumi

# Izdoti saskaņā ar

Izglītības likuma

35.1panta sesto daļu

1. Noteikumi nosaka Valsts pārbaudījumu informācijas sistēmā (turpmāk – informācijas sistēma) ierakstāmo ziņu apjomu, kārtību, kādā ziņas tajā iekļaujamas, kā arī kārtību, kādā nodrošināma tajā ietverto datu pieejamība.

2. Informācijas sistēmas pārzinis ir Izglītības un zinātnes ministrija (turpmāk – ministrija).

3. Informācijas sistēma ir valsts informācijas sistēma, kuras turētājs ir Valsts izglītības un satura centrs (turpmāk – centrs).

4. Izveidojot sistēmu, tās pārzinis uztur valsts pārbaudījumu vispārējās izglītības programmās un vispārizglītojošajos mācību priekšmetos profesionālās izglītības programmās (turpmāk – pārbaudījumi) norisei un oficiālās statistikas nodrošināšanai nepieciešamo elektronisko vidi:

4.1. informācijas uzkrāšanai par pārbaudījumiem;

4.2. informācijas apmaiņai ar Valsts izglītības informācijas sistēmu;

4.3. oficiālās statistiskās informācijas operatīvai iegūšanai un apkopošanai;

4.4. izglītības kvalitātes monitoringam.

5. Informācijas sistēmā iekļauj:

5.1. ierobežotas pieejamības informāciju par personu, kurai jākārto pārbaudījumi:

5.1.1. vārds, uzvārds;

5.1.2. personas kods;

5.1.3. klase vai kurss, izņemot personai, kura ieguvusi dokumentu par vidējo izglītību;

5.1.4. izglītības iestādes un tās struktūrvienības, ja tāda ir izveidota, kurā persona apgūst pamatizglītību vai vidējo izglītību, nosaukums, izņemot personai, kura ieguvusi dokumentu par vidējo izglītību;

5.1.5.  personai piemērojamie atbalsta pasākumi;

5.2. ierobežotas pieejamības informāciju par pārbaudījumiem:

5.2.1. pārbaudījumi, kuri jākārto personai;

5.2.2. pārbaudījumi, kurus persona kārtos papildtermiņā;

5.2.3. centralizētajā eksāmenā iegūtais vērtējums katrā uzdevumā, eksāmena daļā un iegūtais kopvērtējums eksāmenā;

5.2.4. starptautiskas testēšanas institūcijas pārbaudījums svešvalodā, kuru kārtojusi persona, tajā iegūtais vērtējums un tam atbilstošais vērtējums centralizētajā eksāmenā;

5.2.5. pārbaudījumā, kas nav centralizētais eksāmens, iegūtais vērtējums;

5.2.6. pārbaudījumu uzdevumi;

5.3. ierobežotas pieejamības informāciju par vispārējās vidējās un pamatizglītības sertifikātu (turpmāk – sertifikāts) un tā saņēmēju:

5.3.1. vārds, uzvārds;

5.3.2. personas kods;

5.3.3. sertifikāta numurs;

5.3.4. centralizētie eksāmeni, kurus kārtojusi persona, un tajos iegūtais vērtējums;

5.3.5. sertifikāta izsniegšanas datums pašvaldības atbildīgajai amatpersonai;

5.3.6. sertifikāta veidlapas numurs;

5.4. informāciju par izglītības iestādi, kurā kārto pārbaudījumus:

5.4.1. izglītības iestādes nosaukums;

5.4.2. reģistrācijas numurs Izglītības iestāžu reģistrā;

5.4.3. izglītības iestādes adrese;

5.4.4. tālruņa numurs un e-pasta adrese;

5.4.5. izglītības iestādes vadītāja vārds, uzvārds;

5.4.6. informācijas sistēmas piešķirtais izglītības iestādes kods;

5.4.7. izglītības iestāžu nosaukumi, kurām organizē apvienoto centralizēto eksāmenu, un apvienotā centralizētā eksāmena norises vietas adrese;

5.5. ierobežotas pieejamības informāciju par izglītības iestādes pedagogu, kurš nodrošinājis pārbaudes procesu un tā vērtētajiem pārbaudījumu uzdevumiem:

5.5.1. vārds, uzvārds;

5.5.2. personas kods;

5.5.3. deklarētās dzīvesvietas adrese;

5.5.4. izglītības iestādes nosaukums, kurā pedagogs nodarbināts;

5.5.5. izglītības iestādes, kurā pedagogs nodarbināts juridiskās adreses novada vai republikas pilsētas nosaukums;

5.5.6. ieņemamais amats;

5.5.7. apgūtās izglītības programmas veids;

5.5.8. kontaktinformācija;

5.5.9.  centralizēto eksāmenu uzdevumi, kurus pedagogs vērtējis;

5.5.10. pedagoga darba tiesisko attiecību ar izglītības iestādi izbeigšanas datums.

6. Izglītības iestāde informācijas sistēmā ievada un aktualizē:

6.1. šo noteikumu 5.2.1. un 5.2.5. apakšpunktā minēto informāciju Ministru kabineta noteikumos par centralizēto eksāmenu norises kārtību un valsts pārbaudījumu norises kārtību noteiktajos termiņos;

6.2. šo noteikumu un 5.1.5. apakšpunktā minēto informāciju vienlaikus ar  informācijas sistēmā pieteikto personu reģistrēšanu pārbaudījumiem;

6.3. šo noteikumu 5.2.2. apakšpunktā minēto informāciju ne vēlāk kā nākamajā darbdienā pēc attiecīgā mācību gada pārbaudījuma norises;

6.4. šo noteikumu 5.2.4. apakšpunktā minēto informāciju triju darbdienu laikā pēc lēmuma par svešvalodas centralizētā eksāmena vispārējās vidējās izglītības programmā aizstāšanu ar starptautiskas testēšanas institūcijas pārbaudījumu.

7. Pašvaldības atbildīgā amatpersona ne vēlāk kā vienu mēnesi pirms attiecīgā centralizētā eksāmena norises informācijas sistēmā ievada un aktualizē šo noteikumu 5.4.7. apakšpunktā minēto informāciju.

8. Centrs informācijas sistēmā ievada un aktualizē:

8.1. šo noteikumu 5.2.3. un 5.5.9. apakšpunktā minēto informāciju – ne vēlāk kā trīs darbdienas pirms sertifikāta izsniegšanas pašvaldības atbildīgajai amatpersonai;

8.2. šo noteikumu 5.2.6. apakšpunktā minēto informāciju:

8.2.1. par diagnosticējošajiem darbiem – vienu darbdienu pirms tā norises;

8.2.2. pārējiem valsts pārbaudes darbiem – tā norises dienā;

8.3. šo noteikumu 5.3.5. apakšpunktā minēto informāciju ne vēlāk kā vienu darbdienu pirms sertifikāta izsniegšanas pašvaldības atbildīgajai amatpersonai;

9. Šo noteikumu 5.1.1., 5.1.2., 5.1.3., 5.1.4, 5.4.1., 5.4.2., 5.4.3., 5.4.4. un 5.4.5. apakšpunktā minētā informācija tiek saņemta informācijas sistēmā no Valsts izglītības informācijas sistēmas, izmantojot automātisko datu apmaiņas mehānismu.

10. Šo noteikumu 5.5.1., 5.5.2., 5.5.3., 5.5.4., 5.5.5., 5.5.6., 5.5.7. un 5.5.8. apakšpunktā minēto informāciju informācijas sistēma iegūst tiešsaistes režīmā no Valsts izglītības informācijas sistēmas:

10.1. atbilstoši izglītības iestādes ievadītajam pedagoga personas kodam par pārbaudījumu, kas nav centralizētais eksāmens;

10.2. atbilstoši pedagoga ievadītajam personas kodam, piesakoties centralizēto eksāmenu darbu vērtēšanai.

11. Šo noteikumu 5.3.1., 5.3.2., 5.3.3., 5.3.4. un 5.4.6. apakšpunktā minētā informācija tiek automātiski ģenerēta informācijas sistēmā.

12. Informācijas sistēmas tehnisko resursu uzturēšanu un informācijas arhivēšanu nodrošina informācijas sistēmas pārzinis.

13. Par informācijas ievadīšanu un aktualizēšanu informācijas sistēmā atbilstoši kompetencei atbild centrs, pašvaldības un izglītības iestādes.

14. Informācijas sistēmas pārzinis nodrošina informācijas sistēmas apritē esošās informācijas drošības pasākumu īstenošanu.

15. Informācijas sistēmas lietotāja tiesības piešķir, maina vai anulē informācijas sistēmas turētājs. Piekļuve informācijas sistēmai tiek nodrošināta, izmantojot sistēmas funkcionalitāti, tikai identificētiem informācijas sistēmas lietotājiem.

16. Informācijas sistēmas turētājs informācijas sistēmas lietotāja tiesības atbilstoši normatīvajos aktos noteiktajām funkcijām un nepieciešamās informācijas apjomam, pamatojoties uz rakstisku pieprasījumu, piešķir:

16.1. pašvaldībām;

16.2. izglītības iestādēm;

16.3. ministrijai un tās padotībā esošajām valsts pārvaldes iestādēm.

17. Izglītības iestādes vai pašvaldības vadītājs pieprasījumā norāda sistēmas lietotāja vārdu, uzvārdu, personas kodu, iestādi, ar kuru informācijas sistēmas lietotājs ir darba tiesiskajās attiecībās, kontakttālruņa numuru un e-pasta adresi, sniedz darba pienākumu aprakstu, kuru veikšanai nepieciešama pieeja sistēmai.

18. Informācijas sistēmas turētājs piešķir informācijas sistēmas lietotāja tiesības triju darbdienu laikā pēc pieejas izveidei nepieciešamās informācijas saņemšanas un elektroniski informē informācijas sistēmas lietotāju par tam piešķirtajām tiesībām.

19. Informācijas sistēmas lietotājam nav tiesību nodot piešķirtās informācijas sistēmas lietotāja tiesības citām personām.

20. Ja nepieciešams mainīt vai anulēt informācijas sistēmas lietotāja tiesības, šo noteikumu 15. punktā minētās institūcijas triju darbdienu laikā iesniedz informācijas sistēmas turētājam pieprasījumu par informācijas sistēmas lietotāja tiesību maiņu vai anulēšanu.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa